作者:獨孤及
標題:送相裡郎中赴江西
內容:君把一尺詔，南遊濟滄浪。受恩忘險艱，不道歧路長。戎狄方構患，休牛殊未遑。三秦千倉空，戰卒如餓狼。委輸資外府，諏謀寄賢良。有才當陳力，安得遂翱翔。豈不慎井賦，賦均人亦康。遙知軒車到，萬室安耕桑。火伏金氣騰，昊天欲蒼茫。寒蟬慘巴鄧，秋色愁沅湘。昨日攜手西，於今芸再黃。歡娛詎幾許，複向天一方。蹢躅話世故，惆悵舉離觴。共求數刻歡，戲謔君此堂。今日把手笑，少時各他鄉。身名同風波，聚散未易量。曷月還朝天，及時開智囊。前期儻猶闊，加飯勉自強。